Motoris sterf langs Sasolburg-padFoto: ER24 Russel Meiring, woordvoerder van ER24, het gesê paramedici is omstreeks 09:30 na die toneel ontbied. Ander motoriste het die klein bakkie teen ŉ stadige spoed oor die middellyn sien swenk waarna dit die versperring oorkant die pad getref het. Ooggetuies het uit hul motors gespring en die bestuurder van die bakkie probeer help. Met paramedici se aankoms het hulle oorgeneem en ŉ halfuur lank gespook om die man by te bring. “Hy het ongelukkig geen tekens van lewe getoon nie en is op die toneel dood verklaar,” het Meiring gesê. Meiring het nie uitgebrei oor die moontlike oorsaak van die man se dood nie. Die polisie was op die toneel en sal die voorval ondersoek.